REPUBLIKA SRBIJA

NARODNA SKUPŠTINA

Odbor za evropske integracije

20 Broj: 06-2/159-24

5. mart 2025. godine

B e o g r a d

ZAPISNIK

DESETE SEDNICE ODBORA ZA EVROPSKE INTEGRACIJE

NARODNE SKUPŠTINE REPUBLIKE SRBIJE

PETAK, 22. NOVEMBAR 2024. GODINE

 Sednica je počela u 11.00 časova.

 Sednicom je predsedavala Elvira Kovač, predsednik Odbora.

 Pored predsednika, sednici su prisustvovali zamenik predsednika Odbora Milan Radin i članovi Odbora: Dubravka Filipovski, Branislav Josifović, Stanislava Janošević, dr Aleksandra Tomić, Ana Miljanić, Dunja Simonović Bratić, Goran Milić, dr Ana Jakovljević, Sanja Džajić, Ksenija Marković i Robert Kozma, a naknadno je pristupio i Života Starčević.

Sednici nisu prisustvovali članovi Odbora Marinika Tepić, Zdravko Ponoš i Dragan Jonić.

Sednici nisu prisustvovali zamenici prisutnih članova Ivana Stamatović, Vesna Savović-Petković, Nikola Lazić, Miroslav Petrašinović, Dijana Radović, dr Ivan Rajičić, Đorđe Stanković, Ljubica Vraneš, Nebojša Novaković, Radomir Lazović i Zagorka Aleksić.

Sednici nisu prisustvovali zamenici odsutnih članova Odbora Pavle Grbović, dr Tijana Perić Diligenski i Milica Marušić Jablanović.

Sednici su prisustvovali i ambasador Emanuele Žiofre, šef delegacije Evropske unije u Republici Srbiji, zatim, Andrea Hokhuber (Andrea Hochhuber), šef Sektora za evropske integracije i ekonomiju, kao i Črtomir Fišinger (Crtomir Fisinger), šef Političkog sektora i Katarina Motoskova, ekonomski savetnik.

Sednici su, ispred Ministarstva za evropske integracije, prisustvovali prof. dr Tanja Miščević, ministarka za evropske integracije i Miroslav Gačević, pomoćnik ministra za evropske integracije.

Odbor je jednoglasno utvrdio sledeći

**Dnevni red:**

1. Predstavljanje Godišnjeg izveštaja Evropske komisije za 2024. godinu (20 Broj 02-2681/24 od 12. novembra 2024. godine);
2. Informisanje članova Odbora o Zaključku o usvajanju Nacionalnog programa za usvajanje pravnih tekovina Evropske unije (NPAA) za period od 2024. do 2027. godine, koji je donela Vlada 24. oktobra 2024. godine (03 Broj 337-2514/24 od 24. oktobra 2024. godine);
3. Određivanje delegacije Odbora koja će učestvovati na sastanku međuparlamentarnog odbora na temu „Stanje vladavine prava u EU“, u organizaciji Odbora za građanske slobode, pravosuđe i unutrašnje poslove Evropskog parlamenta (LIBE), koji se održava 12. decembra 2024. godine, u Evropskom parlamentu, u Briselu;
4. Razno.

**Prva tačka dnevnog reda -** Predstavljanje Godišnjeg izveštaja Evropske komisije za 2024. godinu

E. Žiofre je, najpre, konstatovao da je, u procesu proširenja Evropske unije, promenjen tempo u pregovorima sa svim državama kandidatima, a što se, konkretno, Republike Srbije tiče, da je veoma pozitivan i ambiciozan cilj to što je predsednik države najavio usklađivanje sa svim kriterijumima do 2026. godine, tako da to predstavlja jednu političku i istorijsku prekretnicu. Potom je predstavio izveštaj za prethodnih godinu dana, zaključno sa 1. septembrom 2024. godine. Najpre se osvrnuo na sve ono što je u izveštaju konstatovano kao napredak, sa napomenom da su u tom periodu u Republici Srbiji održani i izbori, zbog čega su rezultati manji od očekivanih. Dodao je da je, kao i u prethodnom izveštaju, konstatovano da su ispunjena tehnička merila za otvaranje Klastera 3 (*Konkurentnost i inkluzivni rast*) ali da, trenutno, države članice Evropske unije u Briselu razmatraju opšti napredak Republike Srbije od čega, takođe, zavisi otvaranje tog klastera. U svakom slučaju, kako je naveo, u narednom periodu se očekuje brži napredak, a Evropska unija će pružiti tehničku i finansijsku pomoć i podršku. Kako je istakao, zavidan napredak postoji u pogledu Ekonomskog kriterijuma (Klaster 1) i sa tim povezanih reformi, te je dobar pokazatelj nedavno dobijeni informacioni rejting. Dalje je izneo i druge pozitivne primere, kao što je usvajanje Strategije za borbu protiv korupcije, nastavak sprovođenja reformi u oblasti pravosuđa, određeni napredak u Poglavlju 24 (*Pravda, sloboda i bezbednost*), uključujući i efikasno upravljanje migratornim tokovima, potpisivanje Statusnog sporazuma sa Fronteksom (European Border and Coast Guard Agency, odnosno, Agencija za evropsku graničnu i obalnu stražu) i posvećenost Republike Srbije da se dodatno uskladi sa viznom politikom Evropske unije do kraja 2024. godine. Što se tiče spoljne politike i Poglavlja 31 (*Spoljna, bezbednosna i odbrambena politika*), osvrnuo se na materijalnu i finansijsku pomoć koju Srbija pruža Ukrajini, kao i na dobru saradnju sa Evropskom unijom u upravljanju krizama u misijama i operacijama. Nakon navedenog, naveo je i manje pozitivne rezultate u određenim oblastima gde je neophodan dodatni napredak, posebno kada je reč o Klasteru 1, pa objasnio da je to, na primer, oblast pravosuđa gde je neophodna veća transparentnost, kao i napredovanje sudija i javnih tužilaca zasnovano na zaslugama. Dalje je istakao potrebu za ulaganjem više napora u borbu protiv korupcije, kao i za dalje promovisanje slobode izražavanja, te potrebu proaktivnije komunikacije svih koji su uključeni u proces priključivanja Evropskoj uniji. Posebno je naglasio značaj kontinuiranog informisanja građana o svakoj fazi, saradnji i projektima u procesu evrointegracija Srbije. Kako je dalje izneo, kritična tačka jeste veliki broj VD stanja u javnoj upravi, te da tu nisu usvojene ključne preporuke, kao i da je Srbija, na polju zajedničke spoljne bezbednosne politike, umereno pripremljena ali se nije uskladila sa stavovima Evropske unije, te da ime intenzivne odnose sa Rusijom i Kinom, što zahteva uveravanje o strateškom opredeljenju. Ključni aspekt i u prošlom i u ovom izveštaju jeste sprovođenje preporuka ODIHR (*Office for Democratic Institutions and Human Rights*). U pogledu medija, izneo je da je u izveštaju konstatovana potreba formiranja novog REM-a (*Regulatorno telo za elektronske medije*), kao i da je to odavno trebalo da bude okončano jer je to od velike važnosti za procenu medijske slike u Srbiji. U pogledu uloge parlamenta, E. Žiofre je istakao da je konstatovana sposobnost parlamenta da vrši kontrolnu i nadzornu funkciju u pitanjima efikasnosti autonomije transparentnosti i vršenju nadzora nad izvršnom vlašću, kao i da je novi saziv Narodne skupštine mnogo pluralističniji nego prethodni ali i da debate prate tenzije između vladajuće koalicije i opozicije. Ukazao je na potrebu da se skupštinske procedure revidiraju, kao i Etički kodeks i da nedostaje Godišnji plan rada Narodne skupštine što ocenjuje kao veliki nedostatak s obzirom da je rad parlamenta uslovljen agendom Vlade. Ukazao je da pozitivan trend postoji kada je reč o smanjenju nezaposlenosti ali da je potrebno unaprediti obrazovanje i usavršavanje s obzirom da je i dalje konstatovan problem nedostatka radne snage. Kako je danje naveo, javne investicije su relativno visoke i čine 7% BDP-a (*Bruto društvenog proizvoda*) ali su okarakterisane brojnim izuzećima kada je reč o postupku javne nabavke. Naglasio je potrebu ubrzanja procesa zelene tranzicije, povećanja investicija u obnovljive izvore energije, energetsku efikasnost i smanjenje energetske zavisnosti od Rusije, a onda istakao i da je Evropska unija najveći trgovinski i investicioni partner Srbije sa 60% ukupne trgovinske razmene Srbije. Na kraju se osvrnuo i na Plan rasta i pohvalio Ministarstvo za evropske integracije zbog izrade istog u rekordnom roku i dodao da će Prvi od četiri stuba Plana rasta omogućiti postepene integracije sa jedinstvenim tržištem Evropske unije, kao i da je, u pogledu fundamentalnih reformi, Evropska unija obezbedila 6 milijardi evra, od čega će prva tranša od 7% biti isplaćena do kraja 2024. godine.

Ministarka T. Miščević je ukazala da je, trenutno, najvažnija obaveza ispunjenje preporuka i Reformske agende u kom cilju je doneto osam mera, a akcenat je na oblastima koje čine Klaster 1 (Osnove), a osim toga, i na reviziji biračkog spiska, formiranju novog Saveta REM-a, kao i radu na medijskim zakonima. Istakla je da je Vlada odobrila Sporazum o finansijskom sporazumu iz Brisela i da se očekuje da isti bude usvojen i ratifikovan u Narodnoj skupštini. Osim toga, kako je navela, na sednici Vlade je doneta i Odluka o koordinacionom sistemu u procesu, sređivanje postojećeg stanja uz dodavanje Reformske agende koja mora biti deo praćenja i izveštavanja prema Briselu.

U okviru otvorene diskusije, R. Kozma je istakao da, u poslednjem izveštaju Evropske komisije, ne vidi razliku u odnosu na prethodne izveštaje, odnosno, da su konstatovani isti problemi, poput nedostatka vladavine prava, slobode izražavanja, slobode medijske scene, da nisu sprovedene preporuke iz izveštaja ODIHR bez kojih ne može biti uslova za slobodne i ravnopravne izbore. Dodao je da bez suštinskog rešavanja svit tih ključnih problema, Srbija neće postati članica Evropske unije.

M. Radin je ukazao na nedosatke u samoj metodoligiji po kojoj je sastavljen izveštaj, te izrazio stav da se izveštaji, iz godine u godinu, samo prepisuju, bez osvrta na realno stanje. Kao primer je naveo da je u izveštaju konstatovano da je pravosuđe u Srbiji izloženo pritisku ali bez navođenja od koga taj pritisak dolazi, odnosno, da je reč o pojedinim političkim akterima koji blikiraju institucije u njihovom radu i funkcionisanju.

D. Filipovski je objasnila razloge evroskepticizma koji je zastupljen kod građana, a upravo iz razloga što su pojedine zemlje iz regiona postale države članice, iako su imale nerešena mnogo značajnija pitanja, poput zaštite prava nacionalnih manjina, pitanja korupcije i slično, dok su, sa druge strane, pojedinim državama otvarana poglavanja i pored nesporne činjenice postojanja nemira i kršenja ljudskih prava u toj državi, dok Srbija već tri godine čeka na otvaranje Klastera 3.

E. Kovač se složila da nova metodologija pisanja izveštaja nije kompletna, da je izveštaj kraći i da se, na primer, nijednom rečju ne spominje rad Odbora za evropske integracije, kao što je to bio slučaj u ranijim izveštajima, iako ni članovi odbora iz redova opozicije ne spore da taj odbor dobro radi i da postoji odlična i kontinuirana saradnja sa Ministarstvom za evropske integracije.

E. Žiofre se zahvalio na iznetim komentarima i još jednom istakao da je zamah u proširenju Evropske unije realan i da je ovo trenutak kada Srbija treba da ubrza reforme, te da očekuje da će već do kraja 2024. godine biti izvršen prenos dela sredstava iz Plana rasta, što je definitivno pokazatelj postojanja napretka. Dodao je da napredak u oblasti vladavine prava određuje i tempo napretka, ali je ukazao na potrebu dijaloga i kompromisa kako bi se olakšala primena Reformske agende.

T. Miščević je dodala da je neophodnoda da Evropska komisija razmotri mogućnost izmene metodologije jer se ne mogu podjednako tretirati države koje su kandidati već 10, 15 godina i one koje su taj status tek stekle. Istakla je da je vladavina prava, svakako, najvažnije pitanje i to podjednako i za vlast i za opoziciju jer bez toga nema ni demokratije, ni građanskog društva.

**Druga tačka dnevnog reda -** Informisanje članova Odbora o Zaključku o usvajanju Nacionalnog programa za usvajanje pravnih tekovina Evropske unije (NPAA) za period od 2024. do 2027. godine

Ministarka Miščević je ukazala da je reč o petoj reviziji koja je usvojena 21. oktobra 2024. godine i to iz nekoliko razloga. Objasnila je da je, najpre, bila reč o potrebi da se novim tehnologijama uvežu postojeći programi koji se odnose na planiranje zakonodavne aktivnosti Vlade Republike Srbije, odnosno, Godišnji plan rada i plan rada koji pravi Republički sekretarijat za javne politike, pa je sve to, sada zajedno sa Reformskom agendom, objedinjeno na jednoj digitalnoj platformi. Ovaj plan, kako je navela, sadrži celokupnu zakonodavnu aktivnost i sve administrativne potrebe u svakom od poglavlja i u svakoj aktivnosti za trenutno poznati Acquis (*pravne tekovine Evropske unije*) koji raste, kako je planirano, do 2027. godine, pa se već kreće sa analizom kakvo je stanje aktivnosti i koliki je stepen implementacije. Dodala je da se planira ubrzanje i da je rok za ipmplemetnaciaju obaveza iz Reformske agende do sredine 2027. godine, a zbog čega se planira da se taj proces okonča već do kraja 2026. godine, odnosno, početka 2027. godine. Naglasila je potrebu da se jasno iskaže volja, želja i namera Republike Srbije da postane članica Evropske unije, pa je neophodno, u navedenom smislu, upodobiti i postojeći NPAA, usled čega se nada da će ulogu u u tom procesu ubrzanja evropskih integracija imati i Narodna skupština Republike Srbije, odnosno, ovaj Odbor.

**Treća tačka dnevnog reda -** Određivanje delegacije Odbora koja će učestvovati na sastanku međuparlamentarnog odbora na temu „Stanje vladavine prava u EU“, u organizaciji Odbora za građanske slobode, pravosuđe i unutrašnje poslove Evropskog parlamenta (LIBE), koji se održava 12. decembra 2024. godine, u Evropskom parlamentu, u Briselu

Nakon konsultacija koje je obavila predsednica Odbora, predloženo je da u delegaciji budu Elvira Kovač, predsednica Odbora, Milan Radin, zamenik predsednika Odbora, Ana Miljanić, član Odbora i dr Tijana Perić Diligenski, zamenik člana Odbora.

Odbor je jednoglasno odredio da u sastavu delegacije Odbora koja će učestvovati na sastanku međuparlamentrnog odbora na temu „Stanje vladavine prava u EU“, budu Elvira Kovač, Milan Radin, Ana Miljanić i dr Tijana Perić Diligenski.

 **Tačka razno** - niko se nije javio za reč, diskusije nije bilo.

U okviru ove tačke, članovi Odbora su informisani da je planirano da narodni poslanici podnesu u skupštinsku proceduru Predlog zaključaka o Izveštaju Evropske komisije, kako bi se Narodna skupština o tom predlogu izjasnila u plenumu, što je ista procedura kao i u prethodne tri godine.

Sednica je završena u 12.39 časova.

SEKRETAR ODBORA PREDSEDNIK ODBORA

 Aleksandar Đorđević Kovács Elvira

 (Elvira Kovač)